«Адыгабзэм изэхэф гущыIалъэ» глагол шъуашэхэм имыщыкIагъэу чIыпIэ бащэ щаубыты. Ащ гущыIалъэр зэхэлъэшъуагъэу ешIы, тхылъеджэхэмкIи хьылъэ мэхъу. Глагол шъуашэр лыягъэ къэзышIырэр  масдар шъуашэм имызакъоу, блэкIыгъэ уахътэм ит глаголыр гущыIэлъэ шъуашэу къызэратырэр ары. Авторхэм ащ ехьылIагъэу мары атхырэр: «ГущыIалъэм глаголыр блэкIыгъэ уахътэм иящэнэрэ шъхьэм итэу къыщаты. Скобкэм мы уахътэм иящэнэрэ шъхьэр  адэт… Глаголыр шъхьэ шъуашэм итэу гущыIалъэм къызкIыдахьэрэр адыгабзэм инфинитивэу щалъытэрэр инфинитивэпышъ ары. Ащ глаголми, цIэми янэшанэхэр иIэх. А глагол шъуашэр масдарым нахь пэблагъ, ар падежхэмкIэ зэхъокIы, арышъ, а купым масдарыкIэ яджэх. Масдарыр адыгабзэм шъхьэ шъуашэхэм ауж гъэпсыгъэ щыхъугъ (Г. Рогава), глагол шъхьафхэм къатекIыгъэ масдар шъуашэхэр бзэм джыри хэпытыхьэпагъэхэп, ахэр искусственнэхэу къыпщэхъух». Ау авторхэм зэрашIошIырэм Iофыр тетэп: масдар шъуашэ къызтебгъэкIын умылъэкIыщт глагол адыгабзэм джыри зыми къыхигъэщыгъэп.